b"\n_START_ARTICLE_\nMichael Holt (snooker)\n_START_SECTION_\nKariera\n_START_PARAGRAPH_\nHolt je tako leta 2001 kot 2002 izpadel v zadnjem krogu kvalifikacij za Svetovno prvenstvo. Zatem se je skoraj uvrstil na prvenstvo leta 2004, saj je v zadnjem krogu kvalifikacij \xc5\xbee vodil z 9-5 proti Anthonyju Hamiltonu, a nato izgubil vseh naslednjih pet framov in dvoboj izgubil z izidom 9-10._NEWLINE_Na prvenstvu je naposled le debitiral leta 2005 in v prvem krogu premagal prijatelja Paula Hunterja z 10-8. V drugem krogu se je pomeril s Stevom Davisom in navkljub vodstvu \xc5\xbee z 8-2 izpadel, kon\xc4\x8dni izid je bil 10-13. Holt je pred prvenstvom preko priljubljene spletne strani eBay objavil dra\xc5\xbebo za ogla\xc5\xa1evalski prostor na svojem telovniku. Najve\xc4\x8d je ponudil nottinghamski no\xc4\x8dni lokal Cabaret._NEWLINE_Kvalificiral se je tudi za Svetovno prvenstvo 2006 in \xc5\xbee v prvem krogu izgubil proti kasnej\xc5\xa1emu finalistu Petru Ebdonu z 8-10. Holt si je z dobro igro prislu\xc5\xbeil Ebdonov aplavz._NEWLINE_Leta 2006 je po zmagi v finalu nad Barryjem Hawkinsom (4-2) osvojil nejakostni turnir German Open, leto poprej pa je v finalu izgubil proti Marku Kingu z 2-4. Na turnirju Malta Cup 2007 je prvi\xc4\x8d v karieri, po \xc5\xa1tirih prehodnih neuspehih, premagal Ronnieja O'Sullivana, izid je bil 5-3. Po zmagi nad O'Sullivanom je moral nato v osmini finala priznati premo\xc4\x8d Marku Kingu._NEWLINE_Na Svetovnem prvenstvu 2007 mu je \xc5\xbereb naklonil te\xc5\xbekega nasprotnika \xc5\xbee v prvem krogu, kasnej\xc5\xa1i prvak John Higgins je bil namre\xc4\x8d bolj\xc5\xa1i z 10-4. Preostanek leta 2007 je bil za Holta bled, \xc4\x8deprav je osvojil nejakostni turnir Dutch Open, na katerem pa je nastopilo le 7 igralcev iz najbolj\xc5\xa1e dvaintrideseterice po svetovni jakostni lestvici. Na poti do zmage je porazil Nigela Bonda in Barryja Pinchesa. Leta 2008 se ni uspel uvrstiti na Svetovno prvenstvo, potem ko ga je v zadnjem krogu kvalifikacij izlo\xc4\x8dil Michael Judge. Neuspeh v kvalifikacijah je za Holta pomenil tudi izpad iz najbolj\xc5\xa1e dvaintrideseterice na svetovni jakostni lestvici, potem ko se v celotni sezoni niti enkrat ni uspel prebiti v osmino finala katerega od jakostnih turnirjev._NEWLINE_Holtove igre so se izbolj\xc5\xa1ale v sezoni 2008/09. Uvrstil se je v osmino finala turnirja Grand Prix 2008, na katerem je premagal Marka Allena s 5-1, a nato izpadel proti Dingu Junhuiju, ki je slavil z izidom 5-2. Na naslednjem jakostnem turnirju v sezoni, Prvenstvu Bahrajna, je Holt v prvem krogu poni\xc5\xbeal Davida Morrisa s 5-0. Irski igralec pa ni do\xc5\xbeivel poloma zgolj sode\xc4\x8d po kon\xc4\x8dnem izidu, temve\xc4\x8d tudi po to\xc4\x8dkovni beri, saj je Morris v celotnem dvoboju dosegel le 10 to\xc4\x8dk, kar je bilo najni\xc5\xbeje \xc5\xa1tevilo dose\xc5\xbeenih to\xc4\x8dk pora\xc5\xbeenca v katerem koli jakostnem dvoboju do 5 framov od leta 1992. Po zmagi nad Jamiejem Copom se je uvrstil v osmino finala in za BBC celo komentiral, da igra v \xc5\xbeivljenjski formi. V osmini finala je nato izgubil proti Robertu Milkinsu s 4-5, \xc4\x8deprav je vodil \xc5\xbee s 4-0. Z zmagama v kvalifikacijah proti Marku Davisu in Dominicu Dalu se je uvrstil na zaklju\xc4\x8dni turnir Svetovnega prvenstva 2009, s \xc4\x8dimer si je zagotovil vrnitev v najbolj\xc5\xa1o dvaintrideseterico svetovne jakostne lestvice. V prvem krogu je znova naletel na kasnej\xc5\xa1ega prvaka Johna Higginsa in izgubil s 5-10. Spremembo v svoji igri in opazen vzpon je sam komentiral z besedami:\xc2\xa0\xc2\xbbTo leto so me ljudje morali premagovati. Sam dvobojev nisem zapravljal.\xc2\xab\xc2\xa0\n_START_SECTION_\nOsebnost\n_START_PARAGRAPH_\nAnaliza Holtove telesne govorice na Svetovnem prvenstvu 2006 je razkrila nekaj o\xc4\x8ditnih slabosti v njegovem odnosu in temperamentu. Holt se po slabo odigranem udarcu te\xc5\xbeko ponovno zbere, zaradi \xc4\x8desar lahko njegova forma pade za nekaj framov, kar je pogosto voda na mlin njegovih nasprotnikov. O\xc4\x8ditno potrebuje samozavest za doseganje svojih najbolj\xc5\xa1ih rezultatov. Kljub zelo pogostemu izgubljanju dvobojev v odlo\xc4\x8dilnih framih pa je Holt izjavil, da ni psiholo\xc5\xa1ko slabo pripravljen, da mu le zmanjka koncentracije._NEWLINE_Holta so v karieri \xc5\xbee kaznovali z odvzemom framov zaradi preklinjanja, v sezoni 2006/07 pa so ga enkrat kaznovali, ker je med dvobojem v zrak vrgel \xc4\x8dokolado. Holt je znan tudi po neslavnem pripetljaju, ko je na turnirju China Open 2005 pri izidu 4-4 sredi odlo\xc4\x8dilnega frama predal dvoboj proti Joeju Perryju, \xc4\x8deprav je bilo na mizi \xc5\xa1e 13 rde\xc4\x8dih krogel. Vzdevek\xc2\xa0\xc2\xbbThe Hitman\xc2\xab\xc2\xa0si je prislu\xc5\xbeil zavoljo svoje strasti za udarjanje mize v jezi, po katerem si je neko\xc4\x8d celo zlomil prstni \xc4\x8dlenek._NEWLINE_Holt po koncu sezone ljubiteljsko me\xc5\xa1a glasbo v Gr\xc4\x8diji, ima pa tudi kompetence za delo osebnega trenerja."